Sjednica Općinskog vijeća u Ražancu kod Zadra sinoć je završila u kaosu. Naime, došlo je do međusobnih obračuna i napada mještana na vijećnike oporbenog HDZ-a.

Predsjednik vijeća Vladimir Kovačević iz HSP AS-a je umjesto u općinskoj vijećnici sazvao sjednicu u prostoru knjižnice zbog, kako je prije početka kazao, velikog interesa mještana općine Ražanac, a i zbog invalidnih osoba kojima je pristup knjižnici osiguran u odnosu na vijećnicu, piše Zadarski.hr.

Ispred knjižnice nakon toga se okupilo stotinjak stanovnika koji su htjeli nazočiti sjednici, a među njima je bilo i majki s malom djecom.

Kovačević je, nakon što je utvrđena nazočnost svih 13 vijećnika, dao na usvajanje prijedlog odluke o davanju suglasnosti novog aneksa ugovora Osnovne škole Juraj Baraković s ciljem otvaranja dječjeg vrtića koji je izgrađen i stoji zatvoren već devet mjeseci.

Petorica vijećnika vladajućeg HSP AS-a digla su ruku za prihvaćanje tog prijedloga, dok su dva vijećnika iz te stranke zajedno s još šestoricom HDZ-ovih vijećnika ostala suzdržana, čime je opstruirano donošenje odluke.

Kada su vijećnici HDZ-a krenuli izlaziti, na njih su nasrnuli bijesni mještani te je nastao totalni metež i kaos u dvorani.

>> Najbolji prijatelji obračunali se razbivši jedno drugome glavu